KOMISSION DELEGOITU ASETUS (EU) 2022/2287,

annettu 12 päivänä elokuuta 2022,

piikkikampelan kalastusta Mustallamerellä koskevasta poisheittämissuunnitelmasta annetun delegoidun asetuksen (EU) 2021/2065 muuttamisesta siltä osin kuin on kyse piikkikampelan purkamisvelvoitteeseen Mustallamerellä sovellettavan korkeaan eloonjäämisasteeseen perustuvan vapautuksen jatkamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 15 artiklan 6 kohdan,

sekä katsoo seuraavaa:

(1) Asetuksen (EU) N:o 1380/2013 15 artiklassa vahvistetaan purkamisvelvoite kaikille saalisrajoitusten alaisten lajien saaliille. Asetuksen (EU) N:o 1380/2013 15 artiklan 1 kohdan d alakohdan mukaisesti purkamisvelvoitetta on sovellettava kalastusta määrittäviin lajeihin viimeistään 1 päivästä tammikuuta 2017. Mustanmeren piikkikampela on yksi näistä lajeista.

(2) Komissio antoi 20 päivänä lokakuuta 2016 komission delegoidun asetuksen (EU) 2017/87 (2) piikkikampelan kalastusta Mustallamerellä koskevasta poisheittämissuunnitelmasta, jossa säädetään pohjaverkoilla pyydettyä piikkikampelaa koskevasta eloonjäämisasteeseen perustuvasta vapautuksesta. Sitä sovellettiin 1 päivän tammikuuta 2017 ja 31 päivän joulukuuta 2019 välisenä aikana. Elokuun 25 päivänä 2021 annettiin piikkikampelan kalastusta Mustallamerellä koskevasta poisheittämissuunnitelmasta komission delegoitu asetus (EU) 2021/2065 (3), jota sovelletaan 1 päivästä tammikuuta31 päivään joulukuuta 2022.

(3) Bulgarialla ja Romanialla on välitön kalastuksenhoitoetu Mustallamerellä harjoitettavassa piikkikampelan kalastuksessa. Kyseiset jäsenvaltiot toimittivat 12 päivänä helmikuuta 2021 komissiolle yhteisen suosituksen, jossa pyydettiin Mustallamerellä pohjaverkoilla pyydettävän piikkikampelan poisheittämissuunnitelman ja eloonjäämisasteeseen perustuvan vapautuksen uusimista. Jäsenvaltiot toimittivat päivitetyn yhteisen suosituksen 15 päivänä heinäkuuta 2021. Jäsenvaltiot toimittivat delegoidun asetuksen (EU) 2021/2065 3 artiklan 3 kohdan mukaisesti 29 päivänä huhtikuuta 2022 ja 10 päivänä toukokuuta 2022 lisätietoja pohjaverkoilla Mustallamerellä pyydettävän piikkikampelan kalastusta koskevista eloonjäämisarvioista.

(4) Tieteellis-teknis-taloudellinen kalastuskomitea, jäljempänä ’STECF’, arvioi (4) toimitetun päivitetyn yhteisen suosituksen ja oli tyytyväinen pyrkimyksiin suorittaa piikkikampelan eloonjäämisastetta Mustallamerellä koskeva tutkimus, jossa tarkasteltiin pyydystettyjen yksilöiden elinvoimaisuutta. STECF totesi myös, että toimitetut tiedot ovat arvokkaita arvioitaessa piikkikampelan eloonjäämistä. Bulgarian ja Romanian vesillä tehty tutkimus osoitti, että monofiiliverkoilla pyydetyn piikkikampelan elinvoimaisuus oli merkittävä (yli 80 %). Tässä yhteydessä STECF totesi, että eloonjäämisaste on korkea.

(5) Bulgaria ja Romania toimittivat 7 päivänä heinäkuuta 2022 päivitetyn yhteisen suosituksen Mustallamerellä pyydettävän piikkikampelan purkamisvelvoitteeseen sovellettavan korkeaan eloonjäämisasteeseen perustuvan vapautuksen jatkamisesta kahdella vuodella.

(6) Komissio katsoo, että edellä mainitussa tutkimuksessa esitetty eloonjäämisastetta koskeva näyttö on riittävä. Sen vuoksi asetuksen (EU) N:o 1380/2013 15 artiklan 4 kohdan b alakohdan mukaista poikkeusta olisi jatkettava. Delegoitua asetusta (EU) 2021/2065 olisi muutettava.

(7) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, asetuksen olisi tultava voimaan heti sen julkaisemisen jälkeen. Yhteisen suosituksen mukaisesti ja ottaen huomioon asetuksen (EU) N:o 1380/2013 15 artiklan 1 kohdassa esitetty aikataulu tämän asetuksen soveltamisen olisi alettava myöhemmin,

ON HYVÄKSYNYT TÄMÄN ASETUKSEN:

1 artikla Muutetaan delegoitu asetus (EU) 2021/2065 seuraavasti: 1) Korvataan 3 artiklan 1 kohta seuraavasti: ”1. Asetuksen (EU) N:o 1380/2013 15 artiklan 4 kohdan b alakohdan mukaista vapautusta purkamisvelvoitteesta sellaisten lajien yhteydessä, joiden osalta on tieteellistä näyttöä siitä, että eloonjäämisasteet ovat korkeita, sovelletaan 31 päivään joulukuuta 2024 Mustallamerellä pohjaverkoilla (GNS) pyydettyyn piikkikampelaan (Scophthalmus maximus).” 2) Kumotaan 3 artiklan 3 kohta. 3) Korvataan 4 artiklan toinen virke seuraavasti: ”Sitä sovelletaan 1 päivän tammikuuta 2022 ja 31 päivän joulukuuta 2024 välisenä aikana.”

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 354, 28.12.2013, s. 22.

(2) Komission delegoitu asetus (EU) 2017/87, annettu 20 päivänä lokakuuta 2016, piikkikampelan kalastusta Mustallamerellä koskevasta poisheittämissuunnitelmasta (EUVL L 14, 18.1.2017, s. 9).

(3) Komission delegoitu asetus (EU) 2021/2065, annettu 25 päivänä elokuuta 2021, piikkikampelan kalastusta Mustallamerellä koskevasta poisheittämissuunnitelmasta (EUVL L 421, 26.11.2021, s. 14).

(4) Purkamisvelvoitetta ja teknisiä toimenpiteitä koskevien yhteisten suositusten arviointi (”Evaluation of Joint Recommendations on the Landing Obligation and on the Technical Measures Regulation”)(STECF-22-05)